**4. szekció**

**GDPR alkalmazási szabályai a család-és gyermekjóléti intézményekben**

**meghívott előadó: Dr. Anda Péter ügyvéd**

**szekcióvezető: Papp Krisztina**

A szekción közel 80 fő vett részt, akik a téma feszessége és komolysága ellenére egy színes, érdekfeszítő, jó hangulatú délelőttöt tölthetettek el együtt.

Dr. Anda Péter ügyvéd előadásában teljeskörű és átfogó, ugyanakkor közérthető bemutatását adta a témának. Felkészültsége kiterjedt a mindennapi gyakorlatra, az intézményi működés során előtérbe kerülő kérdésekre.

Ennek során megismerhettük az alapfogalmakat, az adatvédelmi tisztviselő feladatait, az adatvédelmi nyilvántartás, vagyis leltár tartalmát.

Az előadó részletesen szólt az adatvédelem jogalapjairól, az adatkezelés céljáról és a jogalkotás hiányosságaiból eredő nehézségekről.

A célhoz kötöttség elvének, valamint a készletező adatgyűjtés tilalmának megbeszélése során számos gyakorlati kérdés merült fel, pld.:

A készletező adatgyűjtés tilalma azt jelenti, hogy: csak az az adat gyűjthető, ami a cél eléréséhez szükséges, de mik azok a célok, amiket meg tudunk fogalmazni?

Másolhatunk-e, és mit?

Sokat beszéltünk a tájékoztatási kötelezettségről, arról, hogy kit, mikor, miről és hogyan kell tájékoztatnunk? Milyen lépéseket kell tennünk a tájékoztatási kötelezettségünk teljesítésének érdekében?

Külön fejezete volt az előadásnak a Belső adatkezelési és adatvédelmi szabályzat tartalma, az intézmények megfelelő és jogszerűműködésére, a dolgozókra vonatkozó szabályok átgondolása.

Végül az adatbiztonság három alapelvét ismerhettük meg, melyek a következők:

* integritás – az adatok sérthetetlensége,
* rendelkezésre állás – elérhetőnek kell lenniük,
* bizalmasság – csak azok férnek hozzá, akiknek dolga az adat kezelése.

Az alapelvek magyarázata közben is számos praktikus, a napi munka során végzett tevékenység biztonsági kockázatának számbavételére kerülhetett sor, így mindannyian könnyen átláthattuk a veszélyhelyzeteket.

A szekció résztvevői az adatvédelem terén számos új ismerettel és számos gyakorlati útravalóval gazdagodtak. Jómagam elmondhatom, hogy saját felelősségeben megerősödtem, remélem többen éreztük ezt a délelőtt végére!

Papp Krisztina szekcióvezető